b'\n_START_ARTICLE_\nKo\xc5\xbeni pojav\n_START_PARAGRAPH_\nK\xc3\xb3\xc5\xbeni poj\xc3\xa0v ali sk\xc3\xadn ef\xc3\xa9kt (angle\xc5\xa1ko skin effect, ko\xc5\xbeni pojav) je v fiziki lastnost spreminjajo\xc4\x8dega toka, da te\xc4\x8de znotraj elektri\xc4\x8dnega prevodnika tako, da je gostota elektri\xc4\x8dnega toka blizu povr\xc5\xa1ine vodnika ve\xc4\x8dja kot v njegovem sredi\xc5\xa1\xc4\x8du. Elektri\xc4\x8dni tok te\xc5\xbei k temu, da te\xc4\x8de po \xc2\xbbko\xc5\xbei\xc2\xab\xc2\xa0vodnika.\n_START_SECTION_\nZmanj\xc5\xa1anje ko\xc5\xbenega pojava\n_START_PARAGRAPH_\nZa zmanj\xc5\xa1anje ko\xc5\xbenega pojava pri frekvencah od nekaj kHz do 1\xc2\xa0MHz se uporablja posebna vrsta vodnika (nem\xc5\xa1ko Litzendraht, \xc5\xbeilna \xc5\xbeica). Tak\xc5\xa1en vodnik je sestavljen iz ve\xc4\x8djega \xc5\xa1tevila izoliranih \xc5\xbei\xc4\x8dk, ki so zvite v skrbno izbran vzorec, tako da se celotno magnetno polje vodnika obna\xc5\xa1a enako na vseh \xc5\xbei\xc4\x8dkah in povzro\xc4\x8da, da je celotni tok v njih enakomerno porazdeljen. Te vodnike velikokrat uporabljajo za ovoje visokofrekven\xc4\x8dnih transformatorjev, \xc4\x8de jim \xc5\xbeelijo izbolj\xc5\xa1ati u\xc4\x8dinkovitost._NEWLINE_Ve\xc4\x8dji mo\xc4\x8dnostni transformatorji bodo imeli ovoje s podobnimi vodniki, le \xc5\xbeice bodo ve\xc4\x8djih presekov._NEWLINE_Polni ali votli vodniki so lahko posrebreni, da je upor \xc4\x8dim manj\xc5\xa1i. \xc4\x8cisto srebro ima od kovin najve\xc4\x8djo elektri\xc4\x8dno prevodnost, tako da je za \xc2\xbbko\xc5\xbeo\xc2\xab\xc2\xa0vodnika bolj\xc5\xa1e od bakra. Posrebreni vodniki so naju\xc4\x8dinkovitej\xc5\xa1i pri frekvencah na obmo\xc4\x8dju ultrakratkih valov (VHF) in mikrovalov, ker zelo tanka vdorna globina (prevodna plast) na teh frekvencah pomeni, da je posrebritev pri debelinah ve\xc4\x8djih od vdorne globine ekonomsko upravi\xc4\x8dena.'